अन्ना के समर्थन में उतरे बाबा रामदेव  
देश के 65वें स्वतंत्रता दिवस के अवसर पर पलंजलि योग पीठ में ध्वाजारोहण के बाद बाबा रामदेव ने कहा कि हमें मिली आजादी अधूरी आजादी है।
देश के 65वें स्वतंत्रता दिवस के अवसर पर पलंजलि योग पीठ में ध्वाजारोहण के बाद योग गुरू बाबा रामदेव ने कहा कि हमें मिली आजादी अधूरी आजादी है।  उन्होंने संवाददाताओं से कहा कि देश में वैधानिक व्यवस्थाओं पर कब्जा जमाए एक प्रतिशत लोगों ने शेष 99 प्रतिशत जनता को गुलाम और बेकार बना दिया है।  उन्होंने अंग्रेजों के समय से चली आ रही नीतियों को खत्म करने और भ्रष्टाचार को मिटाने के लिए कड़े कानून बनाने की बात कही।  रामदेव ने कहा कि देश में भ्रष्टाचारियों पर फास्ट ट्रैक अदालतें छह माह में फैसला करें और उन्हें दंड स्वरूप आजीवन कारावास और मृत्यु दंड मिले।  उन्होंने देश की कर व्यवस्था को गरीबी का बड़ा कारण बताते हुए सभी करों को हटाकर एक से दो प्रतिशत तक ट्रांजिशन कर की व्यवस्था लागू करने को कहा।  रामदेव ने अन्ना हजारे के आंदोलन को अपना समर्थन तो दिया मगर उनके साथ मंच साझा करने के सवाल पर चुप्पी साध ली।  उन्होंने कहा कि सरकार सभी लोकतांत्रिक आंदोलनों को अलोकतांत्रिक बनाकर प्रस्तुत कर रही है।